CELEX: 32014R0460
Language: bg
Date: 2014-05-05 00:00:00
Title: Регламент (ЕС) № 460/2014 на Комисията от 5 май 2014 година за изменение на Регламент (ЕС) № 823/2012 по отношение на датата на изтичане на срока на одобрението на активното вещество цифлутрин  Текст от значение за ЕИП

6.5.2014   
            
            
               BG
            
            
               Официален вестник на Европейския съюз
            
            
               L 133/51
            
         РЕГЛАМЕНТ (ЕС) № 460/2014 НА КОМИСИЯТА
   от 5 май 2014 година
   за изменение на Регламент (ЕС) № 823/2012 по отношение на датата на изтичане на срока на одобрението на активното вещество цифлутрин
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 17, втора алинея от него,
   като има предвид, че:
   
               (1)
            
            
               С Регламент (ЕС) № 823/2012 на Комисията (2) срокът на одобрението на активното вещество цифлутрин, определен в Регламент за изпълнение (ЕС) № 540/2011 на Комисията (3), бе удължен до 31 октомври 2016 г. с цел заявителите да могат да спазят изискването за тригодишно предизвестие, предвидено в член 15, параграф 1 от Регламент (ЕО) № 1107/2009.
            
         
               (2)
            
            
               В рамките на тригодишния срок за предизвестие не бе подадено заявление за подновяване на одобрението на активното вещество цифлутрин.
            
         
               (3)
            
            
               Тъй като такова заявление не бе подадено, е целесъобразно датата на изтичане на срока на одобрението да бъде определена на възможно най-ранната дата след първоначалната дата на изтичане на срока, определена преди приемането на Регламент (ЕС) № 823/2012.
            
         
               (4)
            
            
               Поради това Регламент (ЕС) № 823/2012 следва да бъде съответно изменен.
            
         
               (5)
            
            
               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩИЯ РЕГЛАМЕНТ:
   Член 1
   Изменения на Регламент (ЕС) № 823/2012
   Член 1 от Регламент (ЕС) № 823/2012 се изменя, както следва:
   
               1)
            
            
               Точка 2) се заменя със следното:
               
                           „2)
                        
                        
                           31 октомври 2016 г. по отношение на следните активни вещества: делтаметрин (вписване 40), 2,4-ДБ (вписване 47), бета-цифлутрин (вписване 48), ипродион (вписване 50), малеинов хидразид (вписване 52), флуртамон (вписване 64), флуфенацет (вписване 65), йодосулфурон (вписване 66), диметенамид-P (вписване 67), пикоксистробин (вписване 68), фостиазат (вписване 69), силтиофам (вписване 70) и Coniothyrium minitans щам CON/M/91-08 (DSM 9660) (вписване 71);“.
                        
                     
         
               2)
            
            
               Добавя се следната точка 5):
               
                           „5)
                        
                        
                           30 април 2014 г. по отношение на активното вещество цифлутрин (вписване 49).“
                        
                     
         Член 2
   Влизане в сила
   Настоящият регламент влиза в сила на двадесетия ден след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 май 2014 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 309, 24.11.2009 г., стр. 1.
   
      (2)  Регламент (ЕС) № 823/2012 на Комисията от 14 септември 2012 г. за предоставяне на дерогация от Регламент за изпълнение (ЕС) № 540/2011 по отношение на датите на изтичане на срока на одобрението на активните вещества 2,4-ДБ, бензоена киселина, бета-цифлутрин, карфентразон етил, Coniothyrium minitans щам CON/M/91-08 (DSM 9660), циазофамид, цифлутрин, делтаметрин, диметенамид-Р, етофумезат, етоксисулфурон, фенамидон, флазасулфурон, флуфенацет, флуртамон, форамсулфурон, фостиазат, имазамокс, йодосулфурон, ипродион, изоксафлутол, линурон, малеинов хидразид, мекопроп, мекопроп-P, мезосулфурон, мезотрион, оксадиаржил, оксасулфурон, пендиметалин, пикоксистробин, пропиконазол, пропинеб, пропоксикарбазон, пропизамид, пираклостробин, силтиофам, трифлоксистробин, варфарин и зоксамид (ОВ L 250, 15.9.2012 г., стр. 13).
   
      (3)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).